КъБР-м зыщызыгъэпсэхуа сабийхэм я бжыгъэр минихым ноблагъэ
Сабийхэм я гъэмахуэ зыгъэпсэхугъуэр Къэбэрдей-Балъкъэрым къыщызэрагъэпэщ цIыкIухэм я узыншагъэр егъэфIэкIуэным телажьэ IуэхущIапIэу 40-м щIигъум. Япэ сменэм къриубыдэу абыхэм еджакIуэ 3335-рэ щыIащ. ЕтIуанэ сменэм зызыгъэпсэхунухэр тIэкIу нэхъ мащIэщ — минищ иримыкъущ. КъБР-м и Жылагъуэ палатэм егъэджэныгъэмкIэ, щIэныгъэмкIэ, социальнэ политикэмкIэ, узыншагъэр хъумэнымкIэ и комиссэм и зэIущIэм къыщыщыпсалъэм апхуэдэ бжыгъэхэр къихьащ КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министерствэм унагъуэмрэ сабийхэмрэ социальнэ дэIэпыкъуныгъэ етынымкIэ и къудамэм и унафэщI Шаваев ТIэхьир.
Абы зэрыжиIамкIэ, унагъуэ хуэмыщIахэм я сабийхэм путёвкэхэр пщIэншэу ират. Псэун папщIэ нэхъ мащIэ дыдэу зыхуейуэ къалъытам щIигъу хэхъуэ зиIэ унагъуэхэм зыгъэпсэхупIэ лагерхэм я путевкэхэм я уасэм и процент 15-р, санаторэхэм я путёвкэхэм я уасэм и проценти 10-р къыIахыу аращ.
Гъэмахуэм и япэ мазэм ди сабийхэм узыншагъэр щрагъэфIакIуэ IуэхущIапIэу 40-м, школхэм къыщызэрагъэпэща лагеру 29-м, къалэ щIыбхэм щыIэ лагеру 11-м зыщагъэпсэхуащ. Ахэр къызэIуахын ипэкIэ лъэныкъуэ псомкIи ткIийуэ къапщытащ. IуэхущIапIэ псори къыщызэIуахар къэпщытакIуэ органхэм — Роспотребнадзорым, мафIэсхэр къэмыгъэхъунымкIэ инспекцэм, террорым пэщIэтынымкIэ комиссэм, нэгъуэщIхэми зыхуэфащэ тхылъхэм Iэ щIадза нэужьщ. А псоми гулъытэ нэхъыщхьэр зыхуаунэтIар сабийхэм шынагъуэ къатемыгъэхьэнырщ, абыхэм я узыншагъэр гъэбыдэнымкIэ зыхуэфащэ псори зэфIэгъэкIынырщ.
КъБР-м Узыншагъэр хъумэнымкIэ и министерствэм сабийхэм медицинэ дэIэпыкъуныгъэ етынымрэ лъхугъэхэмрэ я IуэхукIэ и къудамэм и унафэщI Щоджэн Юлие зэрыжиIамкIэ, сабий лагерь псори егъэбыдылIащ ахэр щылажьэ щIыналъэхэм щыIэ медицинэ IуэхущIапIэхэм. Сабийхэмрэ абыхэм зыщагъэпсэху IуэхущIапIэхэм я лэжьакIуэхэмрэ я узыншагъэр пщIэншэу къапщытащ.
Школхэм къыщызэрагъэпэща лагерхэм я лэжьэкIэм тепсэлъыхьащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм сабийхэм щIэныгъэ гуэдзэн егъэгъуэтынымрэ гъэсэныгъэ IуэхухэмкIэ и къудамэм и унафэщI Касьяновэ Татьянэ. А лагерхэм папщIэ КъБР-м сом мелуани 4-рэ мин 609-рэ къиутIыпщащ. Школхэм къыщызэрагъэпэща лагерхэр ныкъусаныгъэншэу лэжьащ. ЦIыкIухэр хуагъэсащ дунеяплъэ щыкIуэкIэ, зыщагъэпскIкIэ зытетын хуей мардэхэм, гъуэгухэм зэрыщызекIуэ хабзэхэм. Лагерхэм спорт зэхьэзэхуэ зэмылIэужьыгъуэхэр къыщызэрагъэпэщащ, кружок щхьэхуэхэр щылэжьащ.
Абыхэм къадэкIуэу КъБР-м щыщ сабийуэ «Артек» центр цIэрыIуэм 47-рэ ягъэкIуащ. Къэгъэлъэгъуапхъэщ абыхэм ящыщу 20-м загъэпсэхун папщIэ квотэхэр лейуэ ди республикэм зэрыхухахар. Мы махуэхэм къриубыдэу аргуэру Къэбэрдей-Балъкъэрым икIынурэ «Орленок» сабий центрым цIыху 20 кIуэнущ.
Комиссэм и зэIущIэм къыщаIэтащ сабийхэм гъэмахуэм зезыгъэгъэпсэхунухэр къыщыхахкIэ Федеральнэ закон №44-ФЗ-м къигъэувхэр къагъэсэбэпурэ сату зэпеуэхэр къызэрызэрагъэпэщым и Iуэхур. Шаваев ТIэхьир зэрыжиIамкIэ, мы законыр апхуэдэ мурадхэмкIэ къэбгъэсэбэп хъунукъым. Сабийхэм я гъэмахуэ зыгъэпсэхугъуэр къызэзыгъэпэщыпхъэр а Iуэхум сыт и лъэныкъуэкIи хуэхьэзыр икIи лэжьэну хуит зэращIымкIэ актхэр зрата IуэхущIапIэхэрщ. Ахэрщ мы лэжьыгъэр егъэкIуэкIынымкIэ зэпеуэн хуейри.
Докладхэм къыщагъэлъэгъуахэм япкъ иткIэ комиссэм и зэIущIэм къыщащтащ зыхуэфащэ чэнджэщхэр.
НЭГЪУЩI Линэ.
